Facilităţi acordate în sistemul de pensii 
persoanelor care prestează activităţi voluntare în servicii de urgenţă 
(pompieri, salvamontişti, scafandri, ambulanţă)

Analiza răspunsurilor statelor din reţeaua ECPRD
 (Centrul European pentru Cercetare şi Documentare Parlamentară), în urma solicitării lansate de Camera Deputaţilor, relevă că, în majoritatea statelor respondente – Albania, Andorra, Austria, Bosnia Hertegovina, Bulgaria, Croaţia, Danemarca, Finlanda, Georgia, Grecia, Ungaria, Irlanda, Israel, Letonia, Lituania, Norvegia, Polonia, Serbia şi Turcia – persoanele care desfăşoară activităţi de voluntariat, indiferent de domeniu, nu beneficiază de suplimente la calcularea pensiei, ca efect al principiului (în cele mai multe cazuri, expres prevăzut de lege) potrivit căruia activitatea de voluntariat este o activitate liberă, cu titlu gratuit, în folosul unei persoane sau al binelui comun şi nu poate constitui mai mult decât experienţă profesională.

Excepţii de la cele de mai sus şi câteva menţiuni sunt enumerate, după cum urmează:

BELGIA

Dreptul belgian nu prevede, la calcularea pensiei, niciun fel de valorificare a activităţilor de voluntariat în cadrul serviciilor de securitate socială. Există o singură excepţie prevăzută de Legea din 13 decembrie 2012 pentru modificarea şi completarea legii pensiilor din sectorul public, potrivit căreia atunci când un membru al personalului voluntar devine pompier profesionist sau profesionist în cadrul serviciului de ambulanţă, toţi anii în cariera de voluntar vor fi consideraţi vechime în profesie şi vor fi valorificaţi la calculul pensiei.

CEHIA
În general, nu există astfel de beneficii. Pe de altă parte, Legea nr.198/2002 cu privire la serviciile de voluntariat în Republica Cehă defineşte condiţiile în care statul sprijină serviciile de voluntariat. Aceste servicii sunt organizate în baza legii şi sunt practicate fără condiţii cu privire la recompensă/remuneraţie. În cazul în care activitatea de voluntariat depăşeşte 20 de ore într-o săptămână calendaristică, statul poate plăti asigurări de sănătate publică pentru efectuarea acestor servicii. Organizaţia poate plăti asigurări de pensii, pensia fiind determinată de baza de evaluare minimă, potrivit  §5, sec.3: 

Contractul dintre un voluntar şi o organizaţie delegată pentru prestarea serviciilor de voluntariat pe termen lung poate include, de asemenea, o dispoziţie care să prevadă că, înainte de terminarea contractului, voluntarii trebuie să se înregistreze pentru contribuţia la plata pensiei în cazul în care sunt îndeplinite condiţiile legale speciale [2],  şi că organizaţia delegată va plăti pentru acesta asigurare de pensie derivată din cel puţin baza minimă [3], în cazul în care serviciile de voluntariat pe termen lung sunt efectuate într-o măsură mai mare, în medie 20 de ore pe săptămână. 

FRANŢA

Noţiunea de „voluntar” se referă, în Franţa, la două tipuri de activităţi diferite: pe de o parte, la voluntariatul asociativ şi cel internaţional, pe de altă parte, la benevolat. Ambele forme reprezintă forme de activitate filantropică, dar nu presupun aceleaşi angajamente. 

Benevolatul, spre deosebire de voluntariat, nu are un statut juridic conferit de lege. Potrivit unui aviz al Consiliului Economic, Social şi de Mediu, este benevolă orice persoană care se angajează în mod liber să desfăşoare o activitate neremunerată în beneficiul alteia, în afara timpului profesional şi familial. În absenţa unei definiţii legale a benevolatului, noţiunea este folosită ca atare. Astfel, benevolatul este situaţia în care o persoană furnizează, cu titlu gratuit, o prestaţie unei alte persoane sau unei organizaţii. Benevolatul nu are un statut şi nu poate fi încadrat într-un contract, astfel încât nu conduce la niciun fel de beneficii. 

Voluntarul, însă, are un statut juridic şi beneficiază de o remuneraţie echivalentă cu jumătate din salariu, sub formă de indemnizaţie. Voluntariatul asociativ (Legea no.2006-596 din 23 mai 2006 privind voluntariatul asociativ şi angajamentul educaţional) şi voluntariatul de solidaritate internaţională (Legea no.2005-159 din 23 februarie 2005 privind voluntariatul de solidaritate interanţională) constituie, în prezent, singurele forme care pot include voluntariatul în sensul regimului serviciului civic, introdus prin Legea nr.2010-241 din martie 2010 privind serviciul civic. 

În acest cadru legal, voluntarul de solidaritate internaţională beneficiază de protecţie socială. Asociaţia care încheie un contract de voluntariat de solidaritate internaţională atribuie voluntarului, de la data începerii contractului, drepturi în regimul securităţii sociale care îi garantează aceeaşi protecţie socială ca şi regimul general al societăţii franceze. Aceşti voluntari sunt, de asemenea, afiliaţi la Casa de asigurări pentru francezii din străinătate (CFE) pentru: boală, maternitate şi invaliditate; opţional pentru prestaţii zilnice în caz de boală/maternitate şi ajutor de deces; accidente de muncă, boli profesionale; opţional costurile de repatriere. 

Voluntarul de solidaritate internaţională este, de asemenea, afiliat la asigurările facultative de batrâneţe prevăzute de art.L.742-1 din Codul Securităţii Sociale. Titularii acestor drepturi beneficiază de o acoperire socială cu titlu de prestaţii în natură a riscurilor de boală, maternitate şi invaliditate. În plus, voluntarul internaţional beneficiază şi de o asigurare medicală complementară, o asigurare de răspundere civilă şi o asigurare de repatriere medicală suportate de organizaţie.

GERMANIA 
Potrivit Secţiunii 2 din Legea privind serviciile federale de voluntariat
, voluntarii sunt persoanele care:
· şi-au finalizat studiile obligatorii;

· prestează un serviciu de voluntariat non-profit, în afara formării profesionale, a cărui durată este comparabilă cu un loc de muncă cu normă întreagă, sau, în cazul în care au împlinit 27 de ani, este comparabil cu loc de muncă cu normă întreagă sau loc de muncă cu normă redusă cu cel puţin 20 de ore pe săptămână;

· s-au angajat să întreprindă acest serviciu voluntar pentru o perioadă de minimum 6 luni şi maximum 24 luni, pe baza unui acord;

· în schimbul serviciului lor voluntar pot primi gratuit hrană, cazare şi haine de lucru, precum şi bani de buzunar în sume rezonabile sau, în locul acestora, pot primi compensaţii financiare proporţionale; suma reprezentând banii de buzunar este considerată  rezonabilă dacă:

· nu depăşeşte plafonul de 6% din contribuţia totală pentru pensii (Secţiunea 159, Cartea VI din Codul Social);
· este proporţională cu sumele reprezentând bani de buzunar acordate altor persoane care desfăşoară servicii voluntare potrivit Legii privind voluntariatul tinerilor, care sunt repartizate la acelaşi loc şi desfăşurând aceeaşi activitate;
· este redusă proporţional pentru voluntarii care desfăşoară activitatea pe o durată comparabilă cu norma de muncă redusă;
· este mărită pentru voluntarii cu vârste sub 25 de ani care nu îndeplinesc condiţiile pentru a primi o indemnizaţie (Secţiunea 32-6 din Codul fiscal) sau alocaţie pentru copii.

Potrivit prevederilor Legii privind voluntariatul tinerilor
, voluntarii sunt asiguraţi în mod automat cu asigurarea de sănătate şi asigurarea de îngrijire pe termen lung.
 Ei au dreptul la alocaţii pentru copii şi o deducere fiscală a veniturilor pentru copii în cazul în care venitul total nu depăşeşte venitul efectiv. Instituţia de sprijin sau cea repartizată sunt obligate să plătească toate costurile pentru asigurările sociale, ceea ce înseamnă atât cota angajatului, cât şi cota angajatorului. Durata voluntariatului social este, de asemenea, luată în considerare pentru asigurarea de pensie.

OLANDA 

În cadrul departamentului local de pompieri există numai voluntari, care au statut de funcţionari publici şi primesc indemnizaţii şi pensii pentru orele lucrate, potrivit legii. 
PORTUGALIA

Sistemul facultativ de asigurări sociale (Voluntary Social Insurance) acoperă, printre multe alte grupuri, şi voluntarii sociali care se angajează în activităţi neplătite în favoarea unor instituţii private sau a departamentului de pompieri (de asemenea, voluntari). Pentru constituirea dreptului la pensie în acest sistem facultativ de asigurări sociale, voluntarii trebuie să aibă un minim de 144 de luni (12 ani) de contribuţii la această schemă. Contribuţia în 2016 pentru voluntarii sociali este de 25%, dar va creşte în următorii ani până la 26,5% în 2017 şi 27,4% în 2018. Pentru personalul departamentului de pompieri voluntari, contribuţia este deja de 27,4 %. Această schemă, de asemenea, protejează voluntarii în caz de invaliditate, deces şi boli profesionale. Aşadar, în cazul în care o persoană are doar câţiva ani de muncă voluntară, apoi continuă să aibă o carieră profesională care constituie dreptul la o pensie pentru limită de vârstă, acei ani de voluntariat nu sunt luaţi în considerare în calculul pensiei. Cu toate acestea, în cazul în care persoana respectivă contribuie timp de 12 ani de la sistemul de asigurări sociale facultative, va avea dreptul la protecţie socială şi la pensie pentru limită de vârstă.

SLOVENIA
În ceea ce priveşte asigurarea pompierilor voluntari, art.26 din Legea privind serviciile de prevenire şi stingere a incendiilor prevede că pompierul voluntar este asigurat pentru accidente de muncă sau boli profesionale, în conformitate cu reglementările generale privind asigurările de sănătate, pensii şi invaliditate. În caz de deces al pompierului voluntar în timpul instruirii sau intervenţiei, membrii familiei sale au dreptul la pensie în conformitate cu reglementările privind pensiile şi asigurările de invaliditate. Departamentul de pompieri trebuie să plătească pentru membrii săi asigurări de deces, de pierdere permanentă a capacităţii de muncă sau de incapacitate de muncă în urma unui accident în timpul intervenţiei ori instruirii. 

ESTONIA

Salvatorii voluntari din Estonia nu primesc pensie specială, dar au anumite garanţii sociale în caz de deces sau invaliditate survenite în timpul unei operaţiuni de salvare, după cum este prevăzut în art.41 din Legea salvării
:

(1) În cazul în care, un salvator voluntar decedează ca urmare a unei leziuni suferite în timpul operaţiunii de salvare, statul îi va despăgubi atât pe membrii săi de familie cât şi pe persoanele pe care acesta le-a avut în întreţinere, în conformitate cu procedura prevăzută de Legea familiei, printr-o compensaţie forfetară egală cu salariul pe o perioadă de 10 ani.

(2) În cazul în care, un salvator voluntar care participă la operaţiuni de salvare decedează în circumstanţele prevăzute la (1), statul va acoperi cheltuielile de înmormântare prevăzute în secţiunea 3 din Legea beneficiilor funerare acordate de stat.

(3) Statul va acorda un ajutor în bani salvatorului voluntar care, în urma unei operaţiuni de salvare, a dobândit incapacitate de muncă, în funcţie de gradul de incapacitate stabilit de Consiliul Asigurărilor Sociale, după cum urmează: a) în cazul pierderii parţiale a capacităţii de muncă, ajutorul va reprezenta cuantumul salariului pe o perioadă de 2 ani; b)  în cazul pierderii totale a capacităţii de muncă, acesta va putea primi echivalentul salariului pe o perioadă de 7 ani. (...)

(6) În cazul în care se modifică gradul de pierdere a capacităţii de muncă al unei persoane, plata suplimentară a ajutorului trebuie să se facă în concordanţă cu beneficiile prevăzute la (3), ţinând cont de suma deja plătită. (...)

(10) Salariul lunar al unui voluntar salvator care participă la operaţiuni de salvare se calculează în conformitate cu Legea contractelor de muncă, pe baza salariului mediu din luna anterioară celei în care a survenit accidentul sau decesul.
(11) În cazul în care salvatorul voluntar care a participat la operaţiunile de salvare nu era încadrat în muncă, ajutorul se calculează pe baza salariului minim de la data accidentului sau decesului.

(12) În cazul în care un salvator voluntar care participă la operaţiunile de salvare a fost rănit în activitatea de salvare sau s-a îmbolnăvit, cheltuielile de tratament medical şi costurile medicamentelor sunt suportate de către stat.

(13) Cheltuielile specificate în această secţiune, sunt acoperite de bugetul de stat, prin bugetul Ministerului de Interne. (...)

